《狂吟八韵送英公暂归故乡迁殡二亲》
宋代·宋白

十八般书四海传，长安话别已多年。
今来帝里重相见，转觉师心更自然。
下笔入神皆得法，出言成句书通玄。
花时乘兴先行乐，月夜忘机静坐禅。
到处僧俗争识面，满朝英俊赠佳篇。
长沙母葬彰纯孝，八水人恩有善缘。
衡岳醉投秋雨寺，汉江吟渡夕阳舡。
前期指在春三月，回首东风好著鞭。

作者简介：（936—1012）大名人，字太素。太祖建隆二年进士。乾德初，试拔萃高等。为著作佐郎。太宗即位，迁左拾遗，权知兖州，岁余召还。历仕集贤殿直学士、翰林学士、礼部侍郎，终吏部尚书。学问宏博，属文敏赡。尝三掌贡举，极意称奖，苏易简、王禹偁等皆出其门。雍熙中，与李昉等同编《文苑英华》。卒谥文安。有集。